1.5.Motivele propunerii/inițiativei

1.5.1.Cerința (cerințele) care trebuie îndeplinită (îndeplinite) pe termen scurt sau lung, inclusiv un calendar detaliat pentru punerea în aplicare a inițiativei

Având în vedere amploarea crizei energetice și a impactului social, economic și financiar al acesteia, Comisia consideră adecvat să acționeze prin intermediul unui regulament cu domeniu de aplicare general și cu aplicabilitate directă și imediată. Acest lucru ar permite instituirea unui mecanism de cooperare rapid, uniform și aplicabil la nivelul întregii Uniuni.

Propunerea va necesita resurse suplimentare pentru DG ENER, DG COMP și Agenția pentru Cooperarea Autorităților de Reglementare din Domeniul Energiei, ACER.

În special, propunerea stabilește noi sarcini pentru ACER în ceea ce privește stabilirea și publicarea unei evaluări zilnice a prețului GNL și a unui indice de referință pentru GNL. ACER va trebui să respecte principiile IOSCO pentru agențiile de raportare a prețurilor (PRA), care presupun folosirea unor evaluatori experimentați, planificarea continuității și succesiunii, supravegherea evaluatorilor, pistele de audit și tratarea plângerilor. Vor fi necesare 5 echivalente normă întreagă suplimentare, sub forma a 5 agenți temporari (AT), pentru a se conforma cerințelor IOSCO.

Noii agenți temporari au obligația de a furniza orientări privind raportarea intrazilnică a GNL, inclusiv ofertele de cumpărare și ofertele de vânzare, pentru a asigura calitatea datelor raportate privind GNL și pentru a respecta cele mai bune practici ale altor agenții de raportare a prețurilor care respectă principiile IOSCO – o sarcină continuă care nu este acoperită în prezent de resursele existente în cadrul ACER. Evaluările prețurilor în conformitate cu principiile IOSCO sunt stabilite de un prim raportor care acoperă piața respectivă, sunt evaluate inter pares de către un al doilea raportor și sunt întotdeauna validate de un raportor principal sau de un editor principal înainte de publicare. Trebuie asigurat personal de rezervă pentru a se putea garanta continuitatea activității, iar procedurile de depunere a plângerilor trebuie tratate în mod independent. Acest proces de evaluare inter pares a evaluărilor prețurilor trebuie să fie instituit pentru a se asigura că procedurile și metodologiile de stabilire a prețurilor în conformitate cu principiile IOSCO sunt aplicate în mod corect și consecvent și pentru a se garanta integritatea și calitatea prețurilor publicate.

ACER are nevoie, de asemenea, de resurse suplimentare (1) pentru consultanță în vederea dezvoltării metodologiei de evaluare a prețurilor în primul an, (2) pentru a adapta sistemul informatic de raportare al ACER de la colectarea actuală de date ex post în temeiul REMIT la colectarea și analiza, în cadrul aceleiași zile, a datelor privind ofertele de cumpărare, ofertele de vânzare și tranzacțiile în temeiul noului act legislativ, (3) pentru a asigura pista de audit și (4) pentru audituri externe începând cu al doilea an de punere în aplicare și (5) pentru infrastructura informatică și asistența informatică pentru utilizatori începând cu al doilea an de punere în aplicare, pe baza ipotezei că va fi posibil să se reutilizeze/modernizeze infrastructura actuală REMIT.